
Költségvetési, pénzügyi és számvevőszéki bizottság



Bizottsági módosító javaslat
TERVEZET!!!!!!!!!! 
Dr. Szili Katalin asszonynak

az Országgyűlés elnökének

H e l y b e n

Tisztelt Elnök Asszony!


A Házszabály 94. § (1) bekezdése és a 102. § (1) bekezdése alapján az egyes adótörvények és azzal összefüggő egyéb törvények módosításáról szóló T/9179. számú törvényjavaslathoz az alábbi

bizottsági módosító javaslatot
terjesztem elő:

A törvényjavaslat kiegészül a következő HATODIK RÉSZ-szel, XII. Fejezettel, „Az európai uniós csatlakozással összefüggő egyes törvénymódosításokról, törvényi rendelkezések hatályon kívül helyezéséről, valamint egyes törvényi rendelkezések megállapításáról szóló 2004. évi XXIX. törvény módosítása” címmel és 44. §-sal: 

„HATODIK RÉSZ

XII. Fejezet

Az európai uniós csatlakozással összefüggő egyes törvénymódosításokról, törvényi rendelkezések hatályon kívül helyezéséről, valamint egyes törvényi rendelkezések megállapításáról szóló 2004. évi XXIX. törvény módosítása
44. § Az európai uniós csatlakozással összefüggő egyes törvénymódosításokról, törvényi rendelkezések hatályon kívül helyezéséről, valamint egyes törvényi rendelkezések megállapításáról szóló 2004. évi XXIX. törvény Tizenharmadik Fejezete a következő címmel és 143/A-143/E. §-sal egészül ki:

„A bioüzemanyagok közlekedési célú felhasználásának előmozdítására vonatkozó egyes rendelkezések
143/A. §

(1) Az üzemanyag forgalmazó bioüzemanyagot – tisztán vagy bekeverve – köteles forgalomba hozni úgy, hogy az általa havi szinten forgalomba hozott bioüzemanyag mennyisége elérje a kötelező bioüzemanyag-részaránynak megfelelő mennyiséget.

(2) Az (1) bekezdés alkalmazásában a bioüzemanyag-részarány számításánál figyelmen kívül kell hagyni 

a) azt a forgalomba hozott üzemanyagot és bioüzemanyagot, amelyre a jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény (a továbbiakban: Jöt.) szerint a biotartalomra tekintettel részben vagy egészben elengedték, vagy visszatérítették a jövedéki adót,

b) a behozott kőolaj és kőolajtermékek biztonsági készletezéséről szóló 1993. évi XLIX. törvényben meghatározott biztonsági készletből szabad forgalomba hozott üzemanyagot. 

143/B. §

(1) A forgalomba hozatal céljából előállított, beszerzett, értékesített és a forgalomba hozott bioüzemanyagokat a külön jogszabályban foglaltak szerint kell nyilvántartani és bizonylatolni. 

(2) Az üzemanyag forgalmazó köteles havonta, a tárgyhót követő hónap 20-áig a tárgyhóban forgalomba hozott üzemanyagról és bioüzemanyagról a külön jogszabály szerinti jelentést a külön jogszabályban kijelölt hatóságnak (a továbbiakban: hatóság) benyújtani. 

(3) Az üzemanyag forgalmazó a Jöt. szerinti engedélye megszűnésének napjával köteles a (2) bekezdés szerinti jelentést – értelemszerűen – elkészíteni, és azt az engedélye megszűnésének napját követő 12. munkanapig a hatósághoz benyújtani. 

143/C. §

(1) A hatóság bírságot szab ki arra az üzemanyag forgalmazóra, amely 

a) a tárgyhónapban a kötelező bioüzemanyag-részaránynak megfelelő mennyiségnél kevesebb bioüzemanyagot hozott forgalomba, 

b) az előírt határidőre nem nyújtotta be vagy nem a külön jogszabályban meghatározott tartalommal nyújtotta be a 143/B. § (2)-(3) bekezdése szerinti jelentést.

(2) Az (1) bekezdés a) pontja szerinti esetben kiszabandó bírság alapja az üzemanyag forgalmazó tárgyhavi üzemanyag forgalma alapján a kötelező bioüzemanyag-részaránnyal meghatározott bioüzemanyag mennyiség energiatartalmának és az üzemanyag forgalmazó által a tárgyhónapban ténylegesen forgalomba hozott bioüzemanyag mennyiség energiatartalmának MJ-ban kifejezett különbsége. A fizetendő bírság összege a bírság alapjának és 35 Ft/MJ fajlagos bírságtételnek a szorzata. 

(3) Az (1) bekezdés b) pontja szerinti esetben az üzemanyag forgalmazó 1 millió Ft-ig terjedő bírsággal sújtható. 

(4) Az e § szerinti bírság a központi költségvetés bevétele, és az adók módjára behajtandó köztartozásnak minősül.

(5) Amennyiben a hatóság által a bírságfizetésre kötelezett üzemanyag forgalmazóval szemben azonnali beszedési megbízással foganatosított végrehajtási cselekmény nem, vagy aránytalanul hosszú idő múlva vezetne eredményre, a hatóság a bírságfizetésre kötelezett üzemanyag forgalmazó követelésének, továbbá ingó és ingatlan vagyontárgyainak végrehajtása érdekében az állami adóhatóságot keresi meg. 

143/D. §

A 143/A-143/C. és a 143/E. §-ok alkalmazásában 

a) üzemanyag: a külön jogszabályban meghatározott termék;

b) üzemanyag forgalmazó: a Jöt. rendelkezései szerint 

ba) üzemanyagot szabad forgalomba bocsátó személy (ideértve az üzemanyagot a Jöt. szerinti szabad forgalomba bocsátással importáló személyt is),

bb) más tagállamban szabad forgalomba bocsátott üzemanyagot tagállamból beszerző közösségi kereskedelmi tevékenységet folytató jövedéki engedélyes kereskedő;

c) forgalomba hozott üzemanyag 

ca) a b) pont ba) alpontja szerinti üzemanyag forgalmazó esetében az általa szabad forgalomba bocsátott, 

cb) a b) pont bb) pontja szerinti üzemanyag fogalmazó esetében az általa tagállamból beszerzett 

üzemanyag;

d) bioüzemanyag: a külön jogszabályban meghatározott termék;

e) forgalomba hozott bioüzemanyag: a forgalomba hozott üzemanyag összes bioüzemanyag tartalma, valamint a c) pont ca) és cb) alpontja szerint forgalomba hozott tiszta bioüzemanyag;

f) bioüzemanyag-részarány: a forgalomba hozott bioüzemanyag energiatartalomban kifejezett mennyiségének és a forgalomba hozott üzemanyag energiatartalomban kifejezett mennyiségének hányadosa, százalékértékben, egytizedessel meghatározva;

g) kötelező bioüzemanyag-részarány: a bioüzemanyag-részarány külön jogszabályban meghatározott mértéke.

143/E. §

Felhatalmazást kap a Kormány, hogy rendeletben állapítsa meg 

a) az üzemanyag és bioüzemanyag fogalmába tartozó termékek körét, 

b) a bioüzemanyag-részarány számításának részletes szabályait és a kötelező bioüzemanyag-részarány mértékét,
c) az üzemanyagok és a bioüzemanyagok MJ-ban meghatározott, az e törvényben előírt kötelezettségek tekintetében alkalmazandó energiatartalmát, 

d) az Európai Parlament és a Tanács 2003/30/EK irányelv 4. cikke által előírt, az Európai Unió Bizottságának a bioüzemanyagok közlekedési célú használatáról benyújtandó jelentéssel kapcsolatos szabályokat,

e) a kötelező bioüzemanyag-részarány teljesítésének ellenőrzésére és a 143/C. § szerinti bírság kiszabására jogosult hatóságot,

f) az üzemanyag forgalmazó által benyújtandó jelentésekre, valamint a bioüzemanyagok nyilvántartására, bizonylatolására vonatkozó részletes szabályokat,

g) a 143/C. § szerinti bírság megállapításával és megfizetésével kapcsolatos részletes szabályokat.” ”
Indokolás
A benyújtott adócsomagban szereplő, az üzemanyagok 2009. július 1-jei adóemelésére vonatkozó javaslat azzal számol, hogy megszűnik a benzinre és a gázolajra a biotartalom szerinti adódifferenciálás annak érdekében, hogy kiiktatható legyen az Európai Bizottságnak az adódifferenciálás alkalmazása esetén bármilyen adóváltoztatáshoz szükséges előzetes jóváhagyása. Ez a változtatás kell ahhoz, hogy a válságkezeléshez szükséges adóintézkedések fix időponttal, jelen esetben 2009. július 1-jén hatályba tudjanak lépni. Ugyanakkor ezzel egyidejűleg a bioüzemanyagok közlekedési célú felhasználásának előmozdításához a biorészarány teljesítésére más típusú ösztönzést kell bevezetni. Ennek legcélszerűbb megvalósítása, ha az erre vonatkozó új szabályozás ugyanannak a törvénycsomagnak a keretében kerül elfogadásra, mint ami az adódifferenciálást megszünteti, s így biztosítható az új szabályozásra is a 2009. július 1-jei hatályba lépés.  

A módosító indítvány erre tesz javaslatot, jogtechnikailag az európai uniós csatlakozással összefüggő egyes törvénymódosításokról, törvényi rendelkezések hatályon kívül helyezéséről, valamint egyes törvényi rendelkezések megállapításáról szóló 2004. évi XXIX. törvénynek a XIII. Fejezetében a bioüzemanyagok és más megújuló üzemanyagok közlekedési célú felhasználásának előmozdítására vonatkozó rendelkezésekkel való kiegészítésével. 
A javasolt új szabályozás lényege – amelyet számos EU tagállamban alkalmaznak – a bioüzemanyagok kötelező forgalombahozatali részarányának előírása és – annak betartatása érdekében – kellő ösztönző erővel bíró szankció meghatározása.

A javaslat kötelezi az üzemanyag forgalmazókat (a jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény – a továbbiakban: Jöt. – rendelkezései alapján az üzemanyagot szabad forgalomba bocsátó személyeket), hogy az általuk forgalomba hozott üzemanyagok egy bizonyos részarányának megfelelő bioüzemanyagot vagy más megújuló üzemanyagot is forgalomba hozzanak. A kötelező bioüzemanyag-részarányt havi szinten kell teljesíteni (ennek mértékét a törvény felhatalmazása alapján kormányrendelet fogja szabályozni, az energiatartalomban meghatározásra kerülő minimális részarányok igazodni fognak a  Jöt. tavaly őszi módosításakor elfogadott 4,8 térfogatszázalék biokomponens arányhoz). A bioüzemanyag-részarány számításánál figyelmen kívül kell hagyni azt a bioüzemanyagot, amelyre a Jöt. szerint a biotartalomra tekintettel részben vagy egészben elengedték, vagy visszatérítették a jövedéki adót, illetve a 1993. évi XLIX. törvényben meghatározott a biztonsági készletből szabad forgalomba hozott üzemanyagot.
A kötelező bioüzemanyag-részarány betartásának ellenőrzése érdekében megfelelő nyilvántartási és jelentési kötelezettség kerül előírásra. A kötelezettségek teljesítését a kormányrendeletben kijelölendő hatóság (vámhatóság) fogja ellenőrizni. Az előírt bekeverési arány nem teljesítése, illetve a nyilvántartási, jelentési kötelezettségek megszegése esetén a hatóság bírságot szab ki. A bírság nagyságának javasolt (a hiányzó bioüzemanyag energiatartalmán és a bioüzemanyag beszerzési árán alapuló) mértéke megfelelő ösztönzést jelent arra, hogy a forgalmazók eleget tegyenek kötelezettségüknek. A jelentés elmulasztása, vagy nem megfelelő tartalommal történő benyújtása egy millió Ft-ig terjedő bírsággal sújtható.

Budapest, 2009. április …
Varga Mihály

